Simona Halep joacă primul meci în circuitul WTA, după ce TAS a redus suspendarea pentru dopaj de la doi ani la nouă luni. Fostul lider mondial o întâlnește în primul tur de la Miami pe Paula Badosa, iar o victorie îi va aduce și o sumă importantă de bani.
Campioana de la Roland Garros și Wimbledon este gata de revenirea pe teren, după un an și șapte luni în care a fost obligată să stea departe din cauza suspendării primite pentru dopaj. Românca joacă la Miami Open datorită unui wild-card, iar în primul tur o va întâlni pe Paula Badosa, numărul 73 mondial.
Simona Halep va încerca să obțină prima victorie în circuitul WTA după suspendare. Ea a mai jucat de două ori cu Paula Badosa, ambele partide fiind câștigate de româncă. O victoria în duelul cu iberica îi aduce jucătoarei noastre și primul premiu financiar după US Open 2022, în valoare de 34,500 dolari.
Fostul lider mondial a adunat aproximativ 40 de milioane de dolari în carieră, fiind clasată pe locul trei în clasamentul all-time din circuitul feminin.
Simona Halep a plecat la Miami în urmă cu o săptămână, însoțită de partenerul ei de antrenament Joao Monteiro și de un fizioterapeut. La meciul care marchează revenirea sa în circuit îi va avea alături și pe părinții ei. Stere Halep, tatăl sportivei, a recunoscut că are foarte mari emoții și a vorbit despre adversara din Spania.
"Am foarte multe emoții. Să vedem cum o să funcționeze Simona. La antrenamente am văzut-o foarte bine, este în parametrii normali, dar ce va face mâine în timpul jocului este altceva față de antrenament.
Un meci foarte interesant, pentru că se cunosc. Să vedem lupta și care va fi învingătoarea. Eu, ca părinte, trebuie să fiu mai subiectiv.
Este mai bine că joacă împotriva unei jucătoare pe care o cunoaște. Când joci cu un jucător necunoscut îți faci probleme. Îți trebuie câteva game-uri pentru a o cunoaște", a spus Stere Halep pentru Digi Sport.
Aryna Sabalenka se va retrage sigur de la Miami Open, după ce iubitul său, Konstantin Koltsov, a încetat din viață în această noapte la vârsta de 42 de ani. Bielorusa urma să joace la competiția din Florida direct în turul doi, unde ar fi putut să o întâlnească chiar pe Simona Halep, dacă românca o învinge pe Paula Badosa.
În cazul unei victorii cu jucătarea din Spania, Simona Halep nu o va mai întâlni pe Aryna Sabalenka, dar nu va avea cale liberă spre turul trei. Regula spune că de pe tablou avansează o sportivă care a pierdut în ultima rundă a calificărilor și care are poziția cea mai bună în clasamentul WTA. Aceasta ar putea fi Tamara Korpatsch (77 WTA).